Informácia o dni otvorených dverí na Úrade vlády SR

Pri príležitosti 2. výročia členstva Slovenska v Európskej únii sa v nedeľu 30.apríla 2006 so začiatkom o 13.00 hod. uskutoční na Úrade vlády Slovenskej republiky pre širokú verejnosť už po druhýkrát podujatie pod názvom Európska nedeľa – Dva roky Slovenska v Európskej únii. Cieľom podujatia, ktoré sa bude konať pod záštitou predsedu vlády SR Mikuláša Dzurindu, je umožniť širokej verejnosti navštíviť reprezentačné priestory Úradu vlády SR a zároveň sa oboznámiť so všetkým, čo súvisí s členstvom Slovenska v Európskej únii.

Tak ako minulý rok, aj teraz sa budú môcť návštevníci dozvedieť viac informácií o histórii budovy úradu vlády, prezrieť si zrkadlovú sálu, rokovacie salóniky predsedu vlády SR, zasadaciu miestnosť vlády SR a tiež tlačové centrum. V záhrade úradu vlády budú návštevníkom k dispozícii jednotlivé informačné stánky ministerstiev, ktoré budú prezentovať svoju činnosť aj v nadväznosti na Európsku úniu prostredníctvom svojich propagačných materiálov. Oproti minulému roku bude mať väčšie zastúpenie aj Európska únia v podobe informačných stánkov všetkých členských krajín únie. 

S občanmi budú nielen na tému členstva Slovenska v Európskej únii diskutovať členovia vlády SR aj zástupcovia jednotlivých veľvyslanectiev členských krajín Európskej únie.

Podujatie aj tento rok spríjemní kapela Bratislava Hot Serenades, ich program oživí vystúpenie detského folklórneho súboru Klnka a hudba Ministerstva vnútra Slovenskej republiky. Pre najmladších návštevníkov je pripravený sprievodný program v záhrade úradu vlády.